DA Den Europæiske Unions Tidende C 440/4

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 440/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONERNE FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»TERRE TARENTINE«

EU-nr.: IT-PDO-0105-01356 — 24.7.2015

BOB ( X ) BGB ( )

1. Ansøgende sammenslutning og legitim interesse

O. P. AJPROL Soc. Coop. Agricola dei Produttori olivicoli già Associazione dei Produttori Olivicoli della provincia di Taranto (Andelsselskab (tidligere sammenslutning) af olivenproducenter i Taranto-provinsen). Adresse: S. S. 7 Appia, Km 640.4 Statte (TA) ITALIEN Tlf. +39 0994527778 Fax +39 0994551832 E-mail: info@ajprol.it, certificeret e-mail (PEC): ajprol@pec.it

Ovennævnte beskyttelsessammenslutning er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra ministeriet for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☒ Bevis for oprindelse — ☐ Produktionsmetode — ☒ Tilknytning — ☐ Mærkning — ☒ Andet [der er indsat oplysninger om kontrolorganet]

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet med betegnelsen

Ændringen vedrører tre kemiske parametre, som er anført i varespecifikationens artikel 8. Der foreslås følgende ændringer:

K232 fra ≤ 1,7 til ≤ 2,4

Linolensyre fra ≤ 0,6 % til ≤ 0,9 %

Campesterolværdi fra ≤ 3,3 % til ≤ 3,5 %

Da specifikationerne blev udarbejdet i begyndelsen af 2000'erne, var de kemiske parametre, som nu er genstand for ændringsanmodningen, opnåelige, omend med nogen vanskelighed.

Efter EU-anerkendelsen og på baggrund af de data, der er indsamlet fra analyser, som systematisk er foretaget af produktet for at bekræfte dets BOB-status, begyndte vanskeligheden med at opfylde disse parametre at vise sig.

Vanskelighederne blev tilskrevet forbigående og kortvarige uheldige lokale omstændigheder.

Først efterfølgende blev det klart, at det ikke var et tilfælde af midlertidigt uheldige lokale omstændigheder, men faktisk var resultatet af udbredte forhold, som højst sandsynligt var skabt af klimatiske og miljømæssige forandringer.

På baggrund af dette vil vi understrege, at selv Kommissionens forordning (EØF) nr. 2568/91 (2) er blevet ændret, idet f.eks. indholdet af linolensyre er blevet forhøjet fra ≤ 0,8 % til ≤ 1 %.

Års kontrol af alle de partier olivenolie, der er produceret efter bestemmelserne i den gældende lovgivning i det afgrænsede geografiske område, har vist, at det er ekstremt vanskeligt at opnå BOB-certificering for en stor del af den producerede olie.

Gennem vedtagelse af værdier, som faktisk er forenelige med jordbunds- og klimabetingelserne i det afgrænsede område, vil den ønskede ændring gøre det muligt at udstede en BOB-certificering, som disse alt for restriktive grænser i dag i høj grad står i vejen for.

De foreslåede ændringer af grænseværdierne for K232, procentdelen af linolensyre og procentdelen af campesterol medfører ingen væsentlige ændringer i de typiske kvalitetsegenskaber og medfører heller ingen ændringer over tid i de organoleptiske egenskaber eller stabiliteten af »Terre Tarentine« ekstra jomfruolivenolie BOB.

Bevis for oprindelse

På registreringstidspunktet var oplysningerne om beviset for oprindelsen kun indeholdt i resuméarket, og der var ingen særlig artikel i varespecifikationen. Der er derfor tilføjet en særlig artikel til specifikationen på grundlag af de oplysninger, som allerede står i resuméarket, og der er tilføjet supplerende oplysninger for at tydeliggøre informationen.

Det hedder i fjerde og femte afsnit i resuméarket:

»Olivenene kommer fra olivenlunde i produktionsområdet, og producenterne indfører i den forbindelse deres anlæg i et register, der er blevet behørigt oprettet og ajourført af kontrolorganet. Produktion, forarbejdning, emballering og aftapning på flasker foretages inden for det afgrænsede geografiske område, og producenter, som planlægger at markedsføre deres ekstra jomfruolivenolie under det navn, skal for at sikre produktets sporbarhed registrere deres forarbejdningsanlæg i de særlige registre, som føres og ajourføres af kontrolorganet. Hvert år skal de også registrere mængden af forarbejdede oliven og mængden af produceret olie.«

Det fastsættes i artikel 11, som er blevet tilføjet til varespecifikationen:

»Hvert trin i produktionsprocessen skal overvåges, og input og output på hvert trin skal registreres. Produktets sporbarhed sikres ved at indføre de matrikelopførte arealer, hvor produktet dyrkes, samt oplysninger om producenter, møller og aftapningsvirksomheder på lister, der forvaltes af kontrolorganet og ved at føre registre over produktion og aftapning. Alle fysiske og juridiske personer, hvis navne optræder på listerne, vil blive overvåget af kontrolorganet i overensstemmelse med varespecifikationen og kontrolplanen.«

Endvidere står oplysningerne om særlige bestemmelser vedrørende emballering i femte afsnit af resuméarket og artikel 9 i specifikationen også i punkt 3.5 i enhedsdokumentet sammen med den nødvendige begrundelse. Punkt 3.5 i enhedsdokumentet lyder således som følger:

»»Terre Tarentine« ekstra jomfruolivenolie BOB skal aftappes på flasker og emballeres i det afgrænsede geografiske område. Dette krav gør det muligt at holde en eventuel bulktransport af olien, der ofte resulterer i mindre kemiske ændringer, som giver sig udslag i væsentlige organoleptiske ændringer, på et minimum. Olivenolie er særdeles følsom over for aromatiske forstyrrelser, der kan forårsages af det interne miljø i den tank, som bruges til at transportere olien. For at bevare produktets særlige egenskaber i alle faser og sikre en produktion af høj kvalitet skal emballering af »Terre Tarentine«-olie altid foregå i det område, der er afgrænset i artikel 4. Takket være deres specifikke viden om, hvordan olien håndteres før og under aftapning og emballering, kan lokale producenter bl.a. fastsætte de ideelle filtrerings- og dekanteringstider og -metoder og den ideelle emballeringstemperatur. Emballering i området ved afslutning af produktionsprocessen er derfor nødvendig for at bevare de organoleptiske egenskaber og kvaliteten af »Terre Tarentine« ekstra jomfruolivenolie BOB. Emballering i området giver også kontrolorganet mulighed for at overvåge hele produktions- og emballeringsprocessen så effektivt som muligt for således at sikre produktets typiske egenskaber og samtidig sikre dets sporbarhed.«

Tilknytning

På registreringstidspunktet var oplysningerne om tilknytningen kun indeholdt i de første tre afsnit af punkt 4.5 og i punkt 4.6 i resuméarket, og der var ingen særlig artikel om tilknytning i varespecifikationen.

De omformulerede og supplerede oplysninger i de første tre afsnit i punkt 4.5 og punkt 4.6 i resuméarket er derfor blevet inkluderet i artikel 12. Vedrørende tilknytningen fastsættes det derfor i artikel 12 i specifikationen:

»Olivendyrkning er en vigtig produktionsfaktor og spiller en central rolle i den lokale økonomi. Produktionsområdet for »Terre Tarentine« ekstra jomfruolivenolie er beliggende på de vestlige skråninger i Taranto-provinsen. Det ligger frit mod syd, men beskyttet mod nord af Murge-højderne og er præget af særdeles specialiserede dyrkningsvilkår og gunstige jordbunds- og vejrforhold, som er typiske for Tarantine Arco Jonico, som har et mildt klima. Jordbunden er sandet, dyb og fortrinsvis rød-brun af type med et stenindhold af flint og kalkstensingels varierende fra intet til højt. Gennemtrængeligheden er middelhøj til meget høj. Lerindholdet er ikke højere end 20 %, mens kalksten ikke er højere end 5 %. Klimaet er varmt og tørt, og gennemsnitsnedbøren er på minimum ca. 10 mm i juli og højst ca. 80 mm i november. Den årlige gennemsnitstemperatur ligger på omkring 15°-16 °C, med en minimumstemperatur på ca. 9 °C og en maksimumstemperatur på 30 °C. De ekstraordinære jordbundsforhold og klimabetingelser i Tarantine Arco Jonico-området giver sammen med det karakteristiske miljø i produktionsområdet for »Terre Tarentine« BOB den producerede olie unikke egenskaber. Det varme og tørre middelhavsklima og den dybe sandede jordbund, som hovedsagelig er rød-brun af type, fremmer udviklingen af en bred vifte af polyfenoler, som giver den bitre og skarpe smag. Endvidere giver de meget gamle genomer af de lokale sorter af århundredgamle træer en tydelig og umiskendelig smag. Tarantine Arco Jonico-området er enestående, og oliventræet har tilpasset sig fuldstændigt til de lokale betingelser, og det er den dag i dag muligt at forundres over træer, der er flere hundrede år gamle. Oliventræet kan i sandhed siges at være lokalt miljø og historisk arv. De enestående klima- og jordbundsforhold giver »Terre Tarentine« ekstra jomfruolivenolie en aroma og smag, der er typisk harmonisk og tydelig, markant anderledes end olivenolier, som produceres i de nærliggende områder Bari (skarp og stærk) og Salento (sød og delikat), også takket være kombinationen af de dyrkede sorter (se punkt 3.3), som ikke findes i samme grad i noget andet produktionsområde. »Terre Tarentine« ekstra jomfruolivenolie er typisk harmonisk i smagen og udvikler spontant en afbalanceret smag mellem bitter, sød og skarp med en moderat frugtagtig aroma — i modsætning til olie fra det nærliggende Bari-område, som domineres af Coratina-sorten, der giver en markant skarp og bitter smag med en intens frugtagtig aroma, og i modsætning til olie fra det nærliggende Lecce-område, som er stærkt præget af lokale sorter, der giver en mild smag grænsende til flad og sødlig med en let frugtagtig aroma.«

Andet

Der er tilføjet henvisninger til kontrolmyndigheden, som ikke stod i de gældende specifikationer. Det fastsættes i artikel 10 i specifikationen, at »Den offentlige kontrolmyndighed skal kontrollere, at »Terre Tarentine« ekstra jomfruolivenolie BOB overholder varespecifikationen, jf. artikel 37 i forordning (EU) nr. 1151/2012. Kontrolmyndigheden er Tarantos handelskammer med hjemsted Viale Virgilio 152, 74121 Taranto — tlf. +39 0997783311 — fax +39 04922109797 — e-mail pat@ta.camcom.it.«

ENHEDSDOKUMENT

»TERRE TARENTINE«

EU-nr.: IT-PDO-0105-01356 — 24.7.2015

BOB ( X ) BGB ( )

1. Betegnelse

»Terre Tarentine«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5. Olie og fedt

3.2. Beskrivelse af produktet med betegnelsen i punkt 1

På afsætningstidspunktet kan »Terre Tarentine« olivenolie filtreres og skal udvise følgende egenskaber:

— Farve: gulgrøn

— Fluiditet: medium

— Smag: frugtagtig med medium bitterhed og en let skarphed, maksimalt indhold af oliesyre: ikke over 0,6 gram pr. 100 gram olie

— Peroxidtal: ≤ 12 Meq O2/kg

— K232: ≤ 2,4

— K270: ≤ 0,150

— Linolensyre: ≤ 10 %

— Linolensyre: ≤ 0,9 %

— Oliesyre: ≤ 70 %

— Campesterolværdi: ≤ 3,5 %

— Trilinolein: ≤ 0,2 %

Alle øvrige kemiske/fysiske parametre, som ikke er udtrykkeligt nævnt, skal overholde forordning (EØF) nr. 2568/91 med ændringer og tilføjelser.

3.3. Foder (kun for produkter af animalsk oprindelse) og råvarer (kun for forarbejdede produkter)

Den beskyttede oprindelsesbetegnelse »Terre Tarentine« må kun benyttes for olie udvundet af følgende olivensorter, som er plantet i olivenlunde i det geografiske område, enten alene eller i kombination: Leccino, Coratina, Ogliarola og Frantoio, som skal udgøre mindst 80 % af de oliven, der presses til produktion af olie med gensidigt variable procentdele. De resterende 20 % udgøres af andre mindre lokale sorter, der vokser i olivenlunde i produktionsområdet.

3.4. Specifikke etaper af produktionen, som skal finde sted i det afgrænsede geografiske område

Alle etaper i produktionsprocessen: dvs. dyrkning, høst og olieudvinding, skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

»Terre Tarentine« ekstra jomfruolivenolie BOB skal aftappes på flasker og emballeres i det afgrænsede geografiske område. Dette krav gør det muligt at holde en eventuel bulktransport af olien, der ofte resulterer i mindre kemiske ændringer, som giver sig udslag i væsentlige organoleptiske ændringer, på et minimum. Olivenolie er særdeles følsom over for aromatiske forstyrrelser, der kan forårsages af det interne miljø i den tank, som bruges til at transportere olien. For at bevare produktets særlige egenskaber i alle faser og sikre en produktion af høj kvalitet skal emballering af »Terre Tarentine« ekstra jomfruolivenolie BOB altid foregå i det område, der er afgrænset i punkt 4. Takket være deres specifikke viden om, hvordan olien håndteres før og under aftapning og emballering, kan lokale producenter bl.a. fastsætte de ideelle filtrerings- og dekanteringstider og -metoder og den ideelle emballeringstemperatur. Emballering i området ved afslutning af produktionsprocessen er derfor nødvendig for at bevare de organoleptiske egenskaber og kvaliteten af »Terre Tarentine« ekstra jomfruolivenolie BOB. Emballering i området gør det også muligt for kontrolorganet at overvåge hele produktions- og emballeringsprocessen så effektivt som muligt for således at sikre produktets typiske egenskaber og samtidig sikre dets sporbarhed.

3.6. Særlige regler for mærkning af det produkt, som betegnelsen henviser til

Den beskyttede oprindelsesbetegnelse skal angives på etiketten med klar og uudslettelig skrift og med en farve, som er i klar kontrast til etikettens farve, og som lader betegnelsen fremstå tydeligt blandt de øvrige oplysninger på etiketten. På etiketten skal anføres produktionsåret for de oliven, som olien er udvundet af, sammen med »bedst før«-datoen, der angiver måned og år, som ikke må overskride 15 måneder fra produktionsdatoen.

4. Kort angivelse af det geografiske områdes afgrænsning

Området, hvor de oliven, som skal presses til produktion af ekstra jomfruolivenolien »Terre Tarentine«, dyrkes og forarbejdes, omfatter hele det administrative område med kommunerne i Taranto-provinsen: Taranto kommunes område, der er indført i registret under bogstavet »A«, Ginosa, Laterza, Castellaneta, Palagianello, Palagiano, Mottola, Massafra, Crispiano, Statte, Martina Franca, Monteiasi og Montemesola.

5. Tilknytning til det geografiske område

Olivendyrkning udgør en vigtig produktionsfaktor og spiller en central rolle i den lokale økonomi.

Produktionsområdet for »Terre Tarentine« ekstra jomfruolivenolie er beliggende på de vestlige skråninger i Taranto-provinsen. Det ligger frit mod syd, men beskyttet mod nord af Murge-højderne og er præget af særdeles specialiserede dyrkningsvilkår og gunstige jordbunds- og vejrforhold, som er typiske for Tarantine Arco Jonico, som har et mildt klima. Jordbunden er sandet, dyb og fortrinsvis rød-brun af type med et stenindhold bestående af flint og kalkstensingels varierende fra intet til højt. Gennemtrængeligheden er middelhøj til meget høj. Lerindholdet er ikke højere end 20 %, mens kalksten ikke er højere end 5 %. Klimaet er varmt og tørt, og gennemsnitsnedbøren er på minimum ca. 10 mm i juli og højst ca. 80 mm i november. Den årlige gennemsnitstemperatur ligger på omkring 15°-16 °C, med en minimumstemperatur på ca. 9 °C og en maksimumstemperatur på 30 °C.

De ekstraordinære jordbundsforhold og klimabetingelser i Tarantine Arco Jonico-området giver sammen med det karakteristiske miljø i produktionsområdet for »Terre Tarentine« BOB den producerede olie unikke egenskaber. Det varme og tørre middelhavsklima og den dybe sandede jordbund, som hovedsagelig er rød-brun af type, fremmer udviklingen af en bred vifte af polyfenoler, som giver den bitre og skarpe smag.

Endvidere giver de meget gamle genomer af de lokale sorter af århundredgamle træer en tydelig og umiskendelig smag.

Tarantine Arco Jonico-området er enestående, og oliventræet har tilpasset sig så gennemgribende til de lokale betingelser, at det den dag i dag er muligt at forundres over træer, der er flere hundrede år gamle. Oliventræet kan i sandhed siges at være lokalt miljø og historisk arv. De enestående klima- og jordbundsforhold giver »Terre Tarentine« ekstra jomfruolivenolie en aroma og smag, der er typisk harmonisk og tydelig og markant anderledes end olivenolier, som produceres i de nærliggende områder Bari (skarp og stærk) og Salento (sød og delikat), også takket være kombinationen af de dyrkede sorter (se punkt 3.3), som ikke findes i samme grad i nogen andre produktionsområder. »Terre Tarentine« ekstra jomfruolivenolie er typisk harmonisk i smagen og udvikler spontant en afbalanceret smag mellem bitter, sød og skarp med en moderat frugtagtig aroma — i modsætning til olie fra det nærliggende Bari-område, som domineres af Coratina-sorten, der giver en markant skarp og bitter smag med en intens frugtagtig aroma, og i modsætning til olie fra det nærliggende Lecce-område, som er stærkt præget af lokale sorter, der giver en mild smag grænsende til flad og sødlig med en let frugtagtig aroma.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Den konsoliderede udgave af varespecifikationerne kan ses på internettet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for det italienske ministerium for landbrug, fødevarer og skovbrug (www.politicheagricole.it), klikke på »Prodotti DOP IGP« (øverst i højre side) og herefter på »Prodotti DOP IGP STG« (i venstre side) og endelig på »Disciplinari di Produzione all'esame dell'UE«.

(1) EUT L 343 af 14.12.2012, s. 1.

(2) EFT L 248 af 5.9.1991, s. 1.